DECIZIA COMISIEI
din 22 decembrie 2009
de adoptare, în temeiul Directivei 92/43/CEE a Consiliului, a celei de a treia liste actualizate a siturilor de importanță comunitară pentru regiunea biogeografică boreală
[notificată cu numărul C(2009) 10424]
(2010/46/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică (1), în special articolul 4 alineatul (2) al treilea paragraf,
întrucât:
(1)
Regiunea biogeografică boreală menționată la articolul 1 litera (c) punctul (iii) din Directiva 92/43/CEE cuprinde părți din teritoriul Finlandei și Suediei, precum și teritoriul Estoniei, al Letoniei și al Lituaniei, astfel cum sunt specificate în harta biogeografică aprobată la 25 aprilie 2005 de către comitetul instituit prin articolul 20 din directiva respectivă, denumit în continuare „Comitetul Habitate”.
(2)
În contextul unui proces inițiat încă din 1995, este necesar să se realizeze progrese suplimentare în ceea ce privește punerea efectivă în practică a rețelei Natura 2000, care reprezintă un element esențial al protejării biodiversității în Comunitate.
(3)
Lista inițială și primele două liste actualizate ale siturilor de importanță comunitară pentru regiunea biogeografică boreală, în sensul Directivei 92/43/CEE, au fost adoptate prin Deciziile 2005/101/CE (2), 2008/24/CE (3) și 2009/94/CE (4) ale Comisiei. În temeiul articolului 4 alineatul (4) și al articolului 6 alineatul (1) din Directiva 92/43/CEE, statul membru în cauză desemnează siturile incluse în lista siturilor de importanță comunitară pentru regiunea biogeografică boreală ca arii speciale de conservare, cât mai curând posibil, în termen de maximum șase ani, stabilind prioritățile și măsurile de conservare necesare.
(4)
În contextul unei adaptări dinamice a rețelei Natura 2000, listele siturilor de importanță comunitară fac obiectul unei revizuiri. Prin urmare, este necesară o a treia actualizare a listei boreale.
(5)
Pe de o parte, a treia actualizare a listei siturilor de importanță comunitară pentru regiunea biogeografică boreală este necesară în vederea includerii siturilor suplimentare propuse de către statele membre, începând din anul 2007, ca situri de importanță comunitară pentru regiunea biogeografică boreală în sensul articolului 1 din Directiva 92/43/CEE. Obligațiile care decurg din articolul 4 alineatul (4) și din articolul 6 alineatul (1) din Directiva 92/43/CEE sunt aplicabile cât mai curând posibil, în termen de maximum șase ani de la adoptarea celei de a treia liste actualizate a siturilor de importanță comunitară pentru regiunea biogeografică boreală.
(6)
Pe de altă parte, a treia actualizare a listei siturilor de importanță comunitară pentru regiunea biogeografică boreală este necesară pentru a reflecta eventualele modificări ale informațiilor referitoare la situri, comunicate de către statele membre ulterior adoptării listei comunitare inițiale și a primelor două liste comunitare actualizate. În acest sens, a treia listă actualizată a siturilor de importanță comunitară pentru regiunea biogeografică boreală constituie o versiune consolidată a listei siturilor de importanță comunitară pentru regiunea biogeografică boreală. Cu toate acestea, trebuie subliniat faptul că obligațiile care decurg din articolul 4 alineatul (4) și din articolul 6 alineatul (1) din Directiva 92/43/CEE sunt aplicabile cât mai curând posibil, în termen de maximum șase ani de la adoptarea listei inițiale sau a primelor două liste actualizate ale siturilor de importanță comunitară pentru regiunea biogeografică boreală, în funcție de lista în care a fost inclus ca atare, pentru prima dată, un sit de importanță comunitară.
(7)
Pentru regiunea biogeografică boreală, listele siturilor propuse ca situri de importanță comunitară în sensul articolului 1 din Directiva 92/43/CEE, au fost transmise Comisiei în perioada ianuarie 2003-septembrie 2008 de către statele membre în cauză, în conformitate cu articolul 4 alineatul (1) din directiva menționată.
(8)
Listele siturilor propuse au fost însoțite de informații privind fiecare sit, furnizate în formatul prevăzut de Decizia 97/266/CE a Comisiei din 18 decembrie 1996 privind formularul-tip pentru siturile propuse ca situri Natura 2000 (5).
(9)
Aceste informații cuprind harta cea mai recentă și definitivă a sitului, transmisă de statele membre în cauză, denumirea, localizarea și suprafața sitului, precum și datele obținute prin aplicarea criteriilor prevăzute în anexa III la Directiva 92/43/CEE.
(10)
Pe baza proiectului de listă elaborat de Comisie de comun acord cu fiecare dintre statele membre în cauză, care identifică, în plus, situri care găzduiesc tipuri de habitate naturale prioritare sau specii prioritare, este necesar să se adopte o a treia listă actualizată de situri selectate ca situri de importanță comunitară pentru regiunea biogeografică boreală.
(11)
Cunoștințele privind existența și distribuția tipurilor de habitate naturale și a speciilor evoluează în permanență, ca rezultat al controlului prevăzut la articolul 11 din Directiva 92/43/CEE. Prin urmare, evaluarea și selectarea siturilor la nivel comunitar au fost efectuate pe baza celor mai bune informații disponibile în prezent.
(12)
Anumite state membre nu au propus suficiente situri pentru a îndeplini cerințele Directivei 92/43/CEE în ceea ce privește anumite tipuri de habitate și anumite specii. Prin urmare, pentru aceste tipuri de habitate și specii nu se poate concluziona că rețeaua Natura 2000 este completă. Luând în considerare timpul necesar pentru primirea informațiilor și pentru ajungerea la un acord cu statele membre, este necesară adoptarea unei a treia liste actualizate a siturilor, care va trebui revizuită în conformitate cu articolul 4 din Directiva 92/43/CEE.
(13)
Având în vedere insuficiența cunoștințelor privind existența și distribuția unor tipuri de habitate naturale din anexa I și de specii din anexa II la Directiva 92/43/CEE, nu se poate stabili dacă rețeaua Natura 2000 este completă sau incompletă. Lista trebuie revizuită, dacă este cazul, în conformitate cu articolul 4 din Directiva 92/43/CEE.
(14)
Din motive de claritate și transparență, este necesar ca Decizia 2009/94/CE să fie înlocuită.
(15)
Măsurile prevăzute de prezenta decizie sunt conforme cu avizul Comitetului Habitate,
ADOPTĂ PREZENTA DECIZIE:
Articolul 1
A treia listă actualizată a siturilor de importanță comunitară pentru regiunea biogeografică boreală, în conformitate cu articolul 4 alineatul (2) al treilea paragraf din Directiva 92/43/CEE, este stabilită în anexa la prezenta decizie.
Articolul 2
Decizia 2009/94/CE se abrogă.
Articolul 3
Prezenta decizie se adresează statelor membre.
Adoptată la Bruxelles, 22 decembrie 2009.